Deng Xiaoping (Guang'an, 22 Augustus 1904 - Beijing, 19 Februarie 1997) was 'n Chinese staatsman en leier. Tydens sy bewind het die land sterk ekonomiese groei beleef, hoewel daar ook baie ongelykheid en 'n groeiende gaping tussen ryk en arm was. Deng Xiaoping is gebore in Xiexing in die hedendaagse provinsie Guang'an. Deng se pa was 'n ryk Hakka-grondeienaar en sy ma was 'n byvrou. Sy vader was sterk gekant teen die regerende Qing-dinastie en was 'n liberale en ondersteuner van Sun Yat-sen, wat later die eerste president van die Republiek van China geword het. In die 1920's studeer Deng in Frankryk waar hy by die Chinese Kommunistiese Studentevereniging aansluit. In 1926 verhuis hy na Moskou. Terug in China word hy lid van die Kommunistiese Party van China (KPC) en lei hy in die laat 1920's 'n kommunistiese guerrillabeweging wat veg teen die nasionalistiese Kuomintang van Chiang Kai-shek. Deng was deel van die "lang mars" (1930's) en het deelgeneem aan die verset teen die Japanese. In 1945 word hy lid van die Sentrale Komitee van die KPC.